
Sumar: În acest articol, pr. Emil Dumea propune o reflecţie cu privire la glo- 
balizare şi influenţa acestui fenomen complex asupra religiei. Prima parte re- 
prezintă o prezentare a globalizării, care cuprinde multiple sfere ale activității 
omului: economică, socială, tehnologică, culturală, politică, ecologică etc. După 
această reflecţie generală, autorul câteva etape istorice ale globalizării cultura- 
le, cu referire la exemple regionale şi locale. În ultima parte, este deschisă pro- 
blema valorilor în plin proces de globalizare, în contextul în care acestea diferă 
de la o cultură la alta, de la un individ la altul, atât prin formare, cât şi prin 
continuitate. 

Summary: In this article, Fr. Emil Dumea proposes a reflection on globaliza- 
tion and the influence of this complex phenomenon on religion. The first part 
is an overview of globalization, which includes multiple spheres of human acti- 
vity: economic, social, technological, cultural, political, environmental, etc. Af- 
ter this general reflection, the author presents several historical stages of cul- 
tural globalization with reference to regional and local examples. In the last 
part there are opened to question values of the process of globalization in the 
context in which they differ from one culture to another, from one individual to 
another, both by training and continuity. 

I. 


a. Reflecţii generale despre globalizare 


Această temă pune problema menținerii identității personale, comuni- 
tare şi naționale, dintr-o perspectivă postmodernă’. Important de reținut 
este faptul că tendințele de reafirmare a problemelor identitare peste tot în 
lume sunt de fapt tendințe specifice procesului de globalizare. 

Termenul de „globalizare”: nu a putut fi cuprins în cadrul unei definiții 
suficiente, complexe şi elaborate. În general, globalizarea se referă la dez- 
voltarea universală a legăturii, integrării şi interdependenței sferelor eco- 
nomice, sociale, tehnologice, culturale, politice şi ecologice. Ne putem în- 
treba dacă şi religia intră în acest proces de integrare şi interdependență. 

Teoria socială a ultimelor decenii, ce aduce în primul rând în discuţie 
problema schimbării sociale, numeşte acest proces globalizare. Pentru o 
mai bună înțelegere, se poate spune că este un proces unitar, ce cuprinde 
mai multe subprocese (cum ar fi procesul economic de interdependență, 
creşterea influențelor culturale, viteza de informaţie dată de tehnologie, 
noile guvernări şi provocările geopolitice) ce au ca scop apropierea oameni- 
lor, unindu-i într-un singur sistem global. Deţinând toate aceste subproce- 
se, globalizarea a reuşit să afecteze întreaga omenire sub mai multe aspecte: 

Industrial — dezvoltarea unei piețe mondiale de producţie, precum şi 
importul produselor pentru companii şi consumatori; 

Financiar — dezvoltarea pieţei financiare în toată lumea şi uşurarea ac- 
cesului finanțării externe către corporaţii naționale şi multinaționale; 

Economic — realizarea unei piețe globale comune, bazată pe schimbul de 
bunuri şi de capital; 

Politic — globalizarea politică înseamnă crearea unui guvern al întregii 
lumi, care reglează relaţiile dintre națiuni şi garantează drepturile născu- 
te din globalizarea social-economică; de exemplu, putem vorbi despre im- 
periile în oglindă, american şi rusesc, ce dirijează viața unei bune părți a 
oamenilor planetei noastre‘; 

Informaţional — dezvoltarea mijloacelor de informare din locuri geogra- 
fice diferite; mass-media şi, mai ales, Internetul contribuie în manieră de- 


2 Ca reacţie la monoliticul şi universalul modernism, postmodernismul susține fragmen- 
tarea, multiplicitatea, fluiditatea, ba chiar dărâmarea a ceea ce a construit modernismul. 

3 Termenul de globalizare este folosit pentru prima dată de Theodore Levitt, în lucrarea 
Globalization and Market, Harvard Business Review, May-June 1983. Francezii preferă 
termenul mondializare. 

+ D. CHAUDET, Imperiul în oglindă. Strategii de mare putere în Statele Unite şi Rusia, 
Cartier, Chişinău 2008. 

cisivă la informarea aproape instantanee a unei bune părți a populaţiei 
Globului despre orice se întâmplă, în orice colț al planetei unde este permis 
accesul liber la informaţie; 

Cultural — dezvoltarea comunicării culturale pe tot cuprinsul planetei, 
capabilă de a da naştere unei noi conştiinţe şi identități globale — prin do- 
rința de a consuma şi de a avea acces la produse şi idei străine, adoptarea 
de noi tehnologii şi practici şi participarea la o cultură a lumilor; 

Ecologic — protejarea mediului înconjurător global, lucru ce nu poate fi 
posibil fără sprijinul, intervenţia şi colaborarea corporațiilor internaționa- 
le; schimbarea climatului, poluarea, creşterea nivelului apelor, interzice- 
rea pescuitului în oceane şi înmulţirea speciilor de peşti răpitori sunt nu- 
mai câteva exemple în acest sens; 

Social — libera circulaţie a oamenilor pe teritoriile altor naţiuni. 

Marele avantaj al schimbului cultural: apariția multiculturalismului şi 
accesul individual la diversitatea culturală (ex.: prin exportul filmelor de la 
Hollywood şi Bollywood); oricum, cultura importată poate cu uşurinţă în- 
locui cultura locală, cauzând reducerea diversităţii prin hibridizare sau 
chiar asimilare; turismul internațional; migrațiile (inclusiv migrațiile ile- 
gale); promovarea produselor de consum locale (alimentele, de exemplu) în 
alte țări; cultura de web şi cultura pop: Pokemon, Idol Series, YouTube, 
MySpace şi Facebook; evenimentele sportive din întreaga lume, de exem- 
plu, FIFA World Cup sau Jocurile Olimpice; dezvoltarea infrastructurii te- 
lecomunicaţiei globale, ce foloseşte tehnologii precum internetul, comuni- 
carea prin sateliți, telefoanele mobile (wireless), cabluri cu fibră optică. 

Presupune procesul globalizării o nouă formă de imperialism? Aşa cum 
arată Roland Robertson în scrierile sales, procesul globalizării începe prin- 
tr-o fază germinală, localizată în Europa secolului al XV-lea, în timpul Im- 
periului Mongol, când a avut loc marea integrare de-a lungul Drumului 
Mătăsii. Integrarea globală a continuat apoi, de-a lungul expansiunii co- 
merciale europene, din secolele XVI-XVII, când imperiile portughez şi spa- 
niol au reuşit să se răspândească în toate colțurile lumii. În epoca moder- 
nă, efectele industrializării europene sunt notabile. Globalizarea s-a trans- 
format într-un fenomen al business-ului, o dată cu apariția primei compa- 
nii multinaționale din Olanda secolului al XVII-lea - Dutsch East India 
Company. A fost prima companie din lume care a folosit sistemul de acți- 
uni, ce poate fi considerat un pas important către globalizare. 

Faza incipientă a globalizării, ca fenomen, se întinde până spre anul 
1870. Trece apoi printr-o fază în care au loc formalizarea internațională şi 
implementarea în spațiul social a ideilor noi despre umanitate (1870-1920). 


5 Globalization: Critical Concepts in Sociology, vol. 1-4, London - New York, 2001-2004. 

Urmează etapa liberalizării, supranumită şi „prima eră a globalizării”, o 
perioadă caracterizată prin creşterea rapidă a investițiilor internaționale, 
a confruntării dintre imperiile europene şi coloniile lor, pe de o parte, şi 
Statele Unite ale Americii de cealaltă parte. „Prima eră a globalizării” a 
încetat să mai funcționeze o dată cu începutul Primului Război Mondial, 
prăbuşindu-se complet în timpul crizelor de la sfârşitul anilor 1920 şi înce- 
putul anilor 1930. 

În perioada celui de-al Doilea Război Mondial, globalizarea a continuat 
cu evoluția tehnologică, al cărei aport s-a manifestat prin reducerea taxe- 
lor comerciale şi a negocierilor comerciale globale, aflate la origine sub 
auspiciile GATT (General Agreement on Tariffs and Trade). Perioada 
postbelică este caracterizată de lupta pentru hegemonie, la scară planetară 
luptându-se puterea americană şi cea sovietică. După părerea noastră, din 
punct de vedere cultural şi social în general, globalizarea trebuie privită ca 
o tendință de reordonare a lumii, cu scopul de a se depăşi limitele vechii 
ordini. Ca proces ce are loc în prezent, fenomenul globalizării trebuie înțe- 
les şi explicat ca atare. 


b. Scurt istoric al globalizării culturale; 
reflecţii regionale şi locale 


Sistemul mondial înainte de 1945 avea ca unitate de bază statul-națiu- 
ne, iar ideea de cultură naţională părea să fie scopul final al umanităţii. 
Perioada postbelică este una în care ia naştere imperialismul cultural, ori- 
entat către două blocuri de putere şi în două câmpuri ideologice diferite: 
cel capitalist, de factură americană, şi cel sovietic. Între acestea, europe- 
nismul se dorea a fi o „a treia cale”. Ceea ce, cu obstinaţie, încercau să re- 
zolve ambele tipuri de imperialism era de fapt problema unei alternative la 
cultura naţională. 

Dacă ar fi să facem o paralelă între Vestul şi Estul european, în privința 
rezistenței, mai mult sau mai puțin reuşită, a ideii de cultură națională în 
faţa imperialismului de ambele tipuri, am putea susține următoarele: 

- culturile naţionale ale Europei Occidentale au rezistat imperialismu- 
lui american tocmai datorită faptului că ideea statului-naţiune e o compo- 
nentă forte a europenismului; de exemplu, filmele şi muzica din perioada 
postbelică promovează valorile tradiționale culturale ale popoarelor occi- 
dentale. 

- în Europa „sovietizată” 
cel puţin două argumente: 

1. Din perspectivă istorică, rezistenţa la rusificarea forțată, impusă de 
Moscova, a dus la păstrarea credințelor, a memoriei şi a valorilor comune 


rezistența culturilor naționale se explică prin 

şi a identității, prin resurgența naționalismului ca ideologie comunitară 
(sub influența comunismelor locale); de exemplu, Nicolae Ceauşescu se 
considera în istoria contemporană a României ca urmaşul ilustru al mari- 
lor săi înaintaşi, Decebal, Ştefan cel Mare sau Mihai Viteazul. 

2. Confesional (religios) — urmăreşte ideea rezistenței culturii naționa- 
le, sprijinită de religie. Țările de religie ortodoxă, înglobate sistemului co- 
munist coordonat de Moscova, şi-au menţinut identitatea națională în fața 
imperialismului sovietic datorită principiului unităţii în diversitate speci- 
fic acestei confesiuni. Conform acestui principiu, celebrarea liturgică tre- 
buie să se adapteze specificului național, în cadrul căruia un loc privilegiat 
îl deține limba. Limbile slave şi greaca au constituit multe secole liantul 
unui Commonwealth ortodox, aşa cum limba latină a constituit liantul 
catolicismului, nu numai european, dar chiar la scară mondială. În perioa- 
da comunistă, Europa este plină de exemple de ierarhi bisericeşti cu valoa- 
re simbolică națională, atât în lumea catolică, cât şi în cea ortodoxă, în ju- 
rul cărora au gravitat interesele religioase şi identitatea cultural-religioasă 
a multor popoare. Pentru spaţiul catolic, menționăm câteva nume impor- 
tante: Alois Stepinac din Croația’, József Mindszenthy din Ungaria, Stefan 
Wyszynski, cardinalul primat al Poloniei, Cardinalul Miloslav Vlk, arhiepi- 
scop de Praga, Marton Aron din Transilvania şi alții. Constatăm, aşadar, în 
trecut, dar şi în prezent, faptul că religia şi exponenți principali ai ei au 
fost şi rămân exemple vii de globalizare, şi chiar dacă ierarhic, administra- 
tiv, ortodoxismul este autocefal, în doctrină depăşeşte granițele națiunilor, 
confirmând universalitatea creştinismului pe care îl reprezintă în varieta- 
tea multicoloră a patrimoniului cultural al naţiunilor. 

Un rol important în constituirea acestui nivel al culturii globale îl deți- 
ne aspectul etnic al procesului globalizării, ce presupune transmutarea di- 
feritelor valori culturale naţionale dintr-o parte în alta a Globului. În acest 
sens, găsim comunități puternice ale popoarelor europene în celelalte con- 
tinente ale Globului, şi invers, comunităţi ale Extremului Orient, de exem- 
plu, în țări europene, fiecare păstrându-şi propriul specific cultural. 

Dezvoltarea rețelelor globale de comunicare, dar şi sistemele globale de 
producţie şi schimb, specifice procesului de globalizare economică, diminu- 
ează importanța circumstanțelor locale asupra vieții unei comunități. 

Comprimarea spaţio-temporală are o conotație geografică mult mai accen- 
tuată, fără a-şi pierde însă coloratura socio-istorică. Procesul globalizării 
impune o presiune temporală asupra spaţialităţii, iar acest lucru se realizează 
tot prin intermediul sistemelor globale de comunicare, astfel încât oameni 


6 E. SUTTNER, Der zagreber Erzbischof Alois Stepinac im Trubel der Zeit, în Studia Uni- 
versitatis Babeş-Bolyai, Theologia Catholica, LI 4, 2006, pp. 89-102. G. MarrEi, Il cardinale 
Alojzije Stepinac, Cittă del Vaticano, 1999. 

aparținând unor ţări diferite ajung să împărtăşească anumite valori şi să 
trăiască în comun anumite evenimente. De exemplu, grupurile de discuţii 
de pe Internet, rețelele de socializare sau comunicare online prin diferite 
programe (Yahoo Messenger, Skype etc.), care antrenează zilnic zeci de 
milioane de persoane într-un dialog la scară planetară. 

Deşi deține o vocaţie universală, cultura globală este una difuză în spa- 
tiu, după cum este lipsită de un trecut puternic înrădăcinat. Vorbim, de 
fapt, despre o construcţie culturală care nu poate defini nici un tip de iden- 
titate. Numele de înregistrare şi pictogramele emoționale folosite de nenu- 
mărate persoane pe Internet reprezintă un exemplu al lipsei de identitate 
cu care se înconjoară persoanele din spaţiul cibernetic. În esenţă, ceea ce 
am putea numi astăzi cultură globală, transmisibilă în timp, este acea cul- 
tură ce oferă soluţii tehnice la problemele generate de procesul globaliză- 
rii. Ca atare, caracteristicile unei astfel de culturi ar fi următoarele: eclec- 
tism, universalism, atemporalitate (în sensul lipsei de istorie), tehnicism. 

Spre deosebire de cultura globală, cultura națională se caracterizează 
prin particularism, temporalitate şi expresivitate. Aceste valori surprind 
sensul continuității unei comunități umane, al memoriilor sale împărtăşi- 
te, precum şi al destinului său comun. Se pare însă că noile generaţii sunt 
mai captivate de imaginile tehnice, anonime, ale Internetului sau filmelor 
SF, decât de iile şi costumele naționale scoase spre a fi vândute pe lângă 
zidurile mănăstirilor sau la marginea şoselelor. Este doar un exemplu ilus- 
trativ asupra căruia credem că se poate reflecta. 

Globalizarea implică totuşi interdependenţă şi de-teritorializare. Aces- 
tor tendințe globalizante le sunt posibile cel puțin două „răspunsuri” din 
partea culturilor naţionale: 

1. Translarea -— reprezintă grupurile etnice ce-şi asumă mai mult decât 
o singură identitate, în încercarea de a dezvolta noi forme de expresie în 
întregime separate de originile lor; în acest sens, avem, de exemplu, gene- 
rațiile de italieni emigraţi pe continentul american, care păstrează tradiți- 
ile culturale napoletane, dar sunt şi admiratori şi promotori ai muzicii po- 
pulare americane sau, alături de pizza, consumă Coca-Cola şi hot-dog. 

2. Tradiția — presupune resurgența naționalismului, dar şi a unei forme 
mai violente a acestuia, fundamentalismul etnic. În esență, este o încerca- 
re de a redescoperi originile uitate, proprii istoriei sale. După dezagregarea 
politică a Europei de Est, am asistat la renaşterea multor fundamentalis- 
me în fostele state-satelit ale Uniunii Sovietice. 

Prima tendință este prezentă, mai ales, în statele aflate într-un proces 
de globalizare activă din punct de vedere economic şi politic. Cea de-a doua 
tendință, pe de altă parte, este una opusă globalizării culturale, fiind spe- 
cifică acelor state sau grupuri de state care sunt integrate într-un proces 

de globalizare pasivă. Se pare că, într-adevăr, cultura globală îşi poate găsi 
resurse de dezvoltare doar în mod artificial, întrucât culturile naționale, ca 
şi istoria respectivelor naţiuni pot fi ignorate, dar nu distruse, ele fiind 
parte constitutivă, esențială în memoria popoarelor, şi tot ele formează 
identitatea lor. 


II 


a. Identitatea spiritual-religioasă a persoanei 


De la aspectele internaționale, naționale, politice şi culturale, se cuvine 
să reflectăm asupra persoanei, care, în ordinea importanţei, este deasupra 
statului şi chiar a realităţilor internaţionale antrenate în procesul globali- 
zării, sau mondializării, cum preferă francezii să numească acest proces. 
Consideraţiile noastre devin acum mai mult de natură filosofică şi teologi- 
că, creştină. În humus-ul tradițional în care a trăit de milenii, creştinul 
actual se confruntă cu invazia şi agresiunea chiar a unei realități care-i 
cuprinde întreaga viață, numită globalizare. Scara de valori tradițională, 
atât teoretice, cât şi comportamentale, practice, este pusă sub semnul în- 
trebării, sau chiar ignorată sau combătută în multe dintre componentele 
sale. Ne gândim la faptul că religia creştină este izolată în sfera intimă a 
persoanei şi scoasă din ce în ce mai mult din spațiul public, statal. În locul 
liantului comun al continentului european, numit creştinism, acum sunt 
propuse sau chiar impuse de către legislatori, şi nu numai de ei, umanis- 
mul ateu, liberalismul, individualismul, consumismul şi materialismul, 
noutatea cu orice preț şi sub orice formă, cu scopul de a crea o civilizație 
universală, a cărei unitate însă este greu de imaginat. Criza actuală de 
valori şi principii profunde creează o ceaţă în fața privirii, lăsându-l pe om 
pradă propriilor incertitudini şi nelinişti. Paradoxal, în țări foarte bogate 
precum Elveţia sau cele scandinave se constată cel mai mare consum de 
anxiolitice, pe când, de exemplu, la populaţia tribală Gabbra, din nordul 
Kenyei, care trăieşte într-o sărăcie totală, acestea sunt total necunoscute. 

Valoarea şi importanţa diversităţii creştine deranjează şi, de aceea, se 
încearcă a se crea un om nou, fără rădăcini, lipsit de transcendență, adap- 
tat tehnologiilor actuale şi intereselor economice”. Din punct de vedere 
istoric şi cultural european, globalizarea actuală reprezintă ultima fază a 
secularizării gândirii şi vieţii, ce s-a declanşat spre sfârşitul Evului Mediu. 
Procesul este îndelungat şi complex şi nu poate fi definit prin propoziţii 
sau definiții atotcuprinzătoare. Considerăm, aşadar, că globalizarea nu 


7 C. KARNOOUH, Adio diferenței. Eseu asupra modernităţii târzii, Editura Dacia, Cluj- 
Napoca, 1994. 


60 DIALOG TEOLOGIC 27 (2011) 


este un fenomen nou, ci etapa actuală a unui proces, a unei confruntări 
între sacru şi profan, între teologie şi ştiinţele exacte şi ale naturii, între 
instituția numită Biserică şi statele europene, totul desfăşurându-se pe 
parcursul a multe secole. În tot acest proces, mai ales în perioada actuală, 
constatăm că persoana umană nu mai este privită în dimensiunea sa trans- 
cendentală. Deşi îi sunt respectate drepturile fundamentale, la viață, la 
îmbrățişarea oricărei credințe religioase, sau să nu aibă nici una, omul este 
doar un cetățean al cetății pământeşti ce trăieşte într-un spaţiu desacrali- 
zat, într-o spiritualitate imanentă, fără să mai aibă repere superioare, cul- 
tivând mereu noul, reconsiderând, reinventând mereu totul, inclusiv pro- 
pria natură. 

Revoluţia biotehnologică ignoră faptul că omul este creat după chipul şi 
asemănarea lui Dumnezeu, deoarece însăşi noțiunea de Dumnezeu este 
confuză, eclectică, rezultatul unui joc de traforaj în care copilul, omul, îşi 
construieşte un Dumnezeu după propriile gânduri şi dorințe. Iar de la de- 
naturarea imaginii revelate a lui Dumnezeu până la denaturarea imaginii 
creaturii predilecte a lui Dumnezeu, adică omul, nu mai este decât un pas, 
pe care, liber de orice constrângere din afară, omul îl face cu uşurinţă şi 
fără scrupule. Natura umană nu se mai reflectă în natura divină a lui 
Dumnezeu, întrupat în Isus Cristos, ci omul însuşi, prin biotehnologiile şi 
ingineriile genetice actuale, îşi creează şi modifică propria ființă. Sunt cre- 
ate noi modele de existență, determinate nu de sacralitatea ei, ci de calita- 
tea materială a vieții. 

Istoria modelului de om contemporan, marcat de globalizare, este ori- 
zontală, fără referire la transcendent, ce locuieşte în cetatea pe care el şi-a 
construit-o, satul global. În arborele său genealogic nu există nici un mira- 
col, nici o intervenţie de sus, din ceruri. Chiar dacă acceptă botezul, prin 
care, sacramental, devine fiu al lui Dumnezeu, în public adesea se jenează 
sau chiar refuză să se manifeste drept creştin, cetățean nu numai al satu- 
lui global, dar şi al unei împărăţii care nu este din această lume. Ne între- 
băm însă dacă această reticență sau lipsă de dorință a omului globalizat de 
a se manifesta public, oficial, drept creştin reprezintă o lipsă de credință în 
Dumnezeu sau mai mult o lipsă de convingere față de o anumită formă 
religioasă în care a crescut sau cu care s-a confruntat şi față de o anumită 
structură a bisericii care îl convinge prea puțin. 

Pelerinul spre patria cerească rătăceşte acum prin satul său global ca 
un nomad, fără o ţintă, o destinaţie care să-l atragă cu convingere. Identi- 
tatea sa este fără un contur precis, iar drumul său este incert, nesigur şi 
într-o continuă schimbare, devenire. Din nesiguranța şi incertitudinile ce-l 
macină se nasc angoasele, fricile existenţiale. Paradoxal, cu cât devine mai 
bogat material, cu atât se descoperă mai fragil şi are mai multă nevoie de 

asigurări şi protecţii. Nici automobilul, nici casa, nici agenţiile şi casele de 
asigurări sociale şi de sănătate, nici spaţiile publice nu sunt suficient de 
sigure pentru omul țărilor ultradezvoltate material. Slab sau lipsit de cre- 
dință, de o ancorare în transcendent, nesigur în spațiile materiale, publice, 
omul globalizat se retrage adesea în spațiul anonim, depersonalizat, al co- 
municării cibernetice sau în fața televizorului, petrecându-şi în acest spa- 
țiu timpul său liber. O lectură atentă, dincolo de aparenţe, a lumii contem- 
porane din țările dezvoltate indică existența acestui mare pericol al deper- 
sonalizării, al pierderii identității umane şi creştine sau religioase în gene- 
ral. 

Pe de altă parte, este înscrisă în adâncul ființei umane setea după ade- 
văr şi fericire, iar dialogul intercultural, despre care se vorbeşte atât de 
mult astăzi, reprezintă un bun mijloc pentru realizarea aspirațiilor omu- 
lui. Deşi distanţele dintre cultura laică şi cea creştină au crescut, actuala 
criză de valori şi identitară constrânge persoanele din ambele tabere la un 
discurs în comun pe teme fundamentale: sensul vieţii şi al istoriei, raportul 
dintre rațiune şi credință, de ce există răul, suferința celui nevinovat, 
moartea şi altele. 

În căutarea unor răspunsuri la aceste probleme, se folosesc metode şi 
mijloace diferite şi se ajunge la răspunsuri diferite. Pentru cultura laică, 
rațiunea reprezintă singurul criteriu de cunoaştere şi evaluare a realităţii 
şi a ființei umane. Omul dă un sens propriei vieți şi istoriei pe care o tră- 
ieşte, fiind singurul ei artizan şi constructor. Tot ceea ce transcende rațiu- 
nea şi imanenţa istoriei este nesemnificativ. Nu există nici o realitate abso- 
lută, nici măcar omul, conştiinţa sa, însăşi viaţa lui, totul este relativ şi 
schimbător. Ca atare, libertatea înseamnă posibilitatea de a face tot ceea ce 
doreşti, cu o singură limită: respectarea libertăţii celuilalt. 

Cultura creştină, în schimb, afirmă că rațiunea este capabilă de a-l cu- 
noaşte pe Dumnezeu, de a fi luminată de El, de a descoperi un adevăr care 
o transcende, adevăr care eliberează, dar devine şi normă etică, înrădăci- 
nată în conştiinţa umană. În această lumină cerească, istoria capătă sens 
şi valoare, destinaţie, dincolo de om şi de pământ, în ceruri şi în veşnicie. 
Iar în realizarea acestui scop, voinţa şi inteligența umană sunt chemate să 
colaboreze cu toate forțele, care sunt rezultate ale efortului uman, dar şi 
daruri ale cerului. 

O lectură imparțială a istoriei lumii creştine, mai ales de la sfârşitul 
Evului Mediu încoace, ne arată cum de multe ori clerul şi structurile bise- 
riceşti şi-au apărat mai mult propriile structuri şi interese, s-au deschis 


8 I, SANNA, L'identità aperta e la persona nell'era della globalizzazione, în „Dialog teolo- 
gic”, 19, Sapientia, Iaşi, 2008, pp. 80-89. 

prea puţin la dialog cu lumea şi cultura laică. În plus, chiar în interiorul 
Bisericii, tensiunile, naționalismele religioase, rivalităţile de tot felul în 
sânul aceleiaşi creştinătăţi au declanşat schisme şi războaie religioase, in- 
toleranță, impunând un statu quo schismatic rămas neschimbat până în 
zilele noastre, la fel, cum neschimbată până astăzi rămâne harta religioasă 
a Orientului creştin în raport cu Occidentul. 

Mai ales în perioada liberalismului secolului al XIX-lea, Biserica s-a 
opus libertăţii de conştiinţă, de gândire, de tipar, egalităţii tuturor confesi- 
unilor religioase în fața Statului, de teama de a nu pierde teren şi aderenți, 
membri, sau de a nu contribui la relativizarea adevărului şi la desacraliza- 
rea lumii şi a gândirii?. Conflictele dintre ştiinţa laică şi cea ecleziastică 
(Galilei şi Darwin sunt doar două exemple din multe altele posibile) ne 
redau două poziţii greşite din partea ambelor tabere. Noua cultură şi noul 
model uman care se născuseră în perioada Umanismului acum încercau să 
îşi capete autonomie şi dreptul la existență şi dezvoltare liniştită într-o 
lume care, în modul ei propriu, afirma încă teocraţia ca sursă şi normă a 
existenței. 

Cu siguranţă că, în acele vremuri, dialogul intercultural ar fi fost mai 
mult decât benefic pentru ambele părți. Trecutul poate deveni o bună şi 
foarte utilă lecţie pentru prezent. Însă cum să se concilieze cele două tabe- 
re, atât timp cât cea laică susține cu îndârjire materialismul şi raționalis- 
mul absolut, negând orice concepţie transcendentală şi spirituală a omu- 
lui? Suntem convinşi că recenta cădere a ideologiei comuniste trebuie să 
devină o lecţie de viață pentru generaţiile actuale, pentru societatea civilă 
şi pentru biserici, în egală măsură. leşind dincolo de spaţiul religios creg- 
tin, ne permitem să afirmăm că, indiferent de culoarea şi apartenența con- 
fesională a cuiva, atât creştinismul, cât şi oricare altă religie trebuie să fie 
conştient, atât de rolul său de mediator între om şi unicul Dumnezeu (chiar 
dacă este numit şi Allah), cât şi de celălalt rol, de apărător inteligent şi fi- 
del al capodoperei creaţiei, care este omul. 

O citire a semnelor timpului ajută Biserica în raportul ei cu societatea 
civilă, făcând-o mai profetică şi mai curajoasă. Papa loan Paul al II-lea 
vorbea despre „structuri ale păcatului” în lumea contemporană, promova- 
te de o cultură modernă agresivă. Profeţia culturală a Bisericii actuale ar 
fi aceea de a contribui la redresarea etică, structurală a lumii, propunând 
din interior şi apoi în raport cu societatea şi cultura laică valorile spiritu- 


9 Vezi, mai ales, criza „modernistă”: E. PouLAT, Storia, dogma e critica nella crisi moder- 
nista, Morcelliana, Brescia 1967; aceeaşi problemă într-o ţară profund catolică: A. BOTTI, 
La Spagna e la crisi modernista. Cultura, societă civile e religiosa tra Otto e Novecento, 
Morecelliana, Brescia 1987. Vezi două documente semnificative ale papalității: „Quanta 
cura” şi „Syllabus” (1864), în care sunt condamnate erori ale modernităţii de atunci. 

lui, frumuseţea şi demnitatea vieţii, egalitatea şi dreptul tuturor de acces 
la cultură şi civilizaţie, libertatea sub toate formele ei de exprimare. Este 
adevărat că orice cultură este purtătoare de valori particulare şi universa- 
le, iar cultura creştină trebuie să aibă curajul să se confrunte cu oricare 
altă cultură sau ideologie, pornind un dialog de la ceea ce au în comun, în 
reflecția asupra istoriei şi în special a omului, a dimensiunii lui transcen- 
dentale, care ne trimite la cel mai mare mister al oricărei culturi: misterul 
lui Dumnezeu”. Multe elemente ale adevărului se găsesc în alte religii şi 
culturi", iar confruntarea liberă dintre ele nu poate decât să fie utilă tutu- 
ror, ajutată de condițiile pozitive pe care le oferă globalizarea. 


b. Valorile în lumea globalizată 


Geneza valorii” se află în procesul muncii şi de umanizare a mediului. 
Lucrurilor cu calități primare (fizice, chimice, biologice, mecanice) li se 
adaugă creativitatea, rezultând astfel un cadru distinct, populat cu bunuri 
înnobilate cu însuşiri noi, purtătoare de valori. 

Clasificarea valorilor reprezintă un mijloc de ierarhizare a bunurilor 
purtătoare de valori privite prin prisma subiectului percepător aflat fie pe 
o anumită treaptă a evoluţiei societăţii din care face parte, ca reprezentant 
al unei epoci ce prețuieşte un obiect material sau un stil artistic, sau ca 
produs al societăţii, când el se regăseşte sau nu la un anumit nivel al scării 
de valori acceptate de acea societate sau a grupului din care face parte. 

Dintre multiplele clasificări ale valorilor utilizate în axiologie amintim: 

a. Clasificarea după: valabilitatea valorilor: a. valori materiale - va- 
lori spirituale, b. valori relative (banii) - valori absolute (divinitatea); cali- 
tatea valorilor: a. valori ideale (ce anticipează o realizare) - valori reale 
(concretizări ale creaţiei), b. valori pozitive - valori negative (nazismul şi 
naționalismele au fost considerate, paradoxal, ca mari valori), c. valori mij- 
loc (bazate pe dorința de a obține ceva concret) - valori scop (permanente, 
de exemplu: adevăr, bine, frumos). 

b. O altă clasificare a valorilor, după obiectul lor, şi care ne interesea- 
ză în mod evident, este următoarea: valori economice, valori juridice, va- 
lori politice, valori etice, valori istorice, valori estetice, valori religioase. 

Valorile etice reprezintă nucleul oricărei morale naționale şi determi- 
nă apariția unui câmp al drepturilor şi obligaţiilor reciproce în cadrul unor 
grupuri sociale, generând coduri de comportament specifice. Un sistem 


1 IOAN PAUL AL II-LEA, Discurs la ONU, la 50 de ani de la înființare (05.10.1995), nr. 9, 
în Enchiridion Vaticanum, Vatican 1995, vol. XIV/3248. 

1 Constituţia pastorală despre Biserică în lumea contemporană, Gaudium et Spes, nr. 
92, în Enchiridion Vaticanum, Vatican 1979, vol. I, 1642, p. 963. 

12 T. VIANU, Estetica, reproducere după ediția a 3-a, Editura Orizonturi, Bucureşti, 150. 

moral este un dat contractual în cadrul unei comunităţi şi reprezintă un 
produs istoric al activității oamenilor ce trăiesc într-o societate, şi nu un 
sistem intrinsec exersării universale a rațiunii. 

Schimbările survenite în situația obiectivă a grupului pot determina 
modificarea parțială a idealului etic, dar elementele de conținut ale acestu- 
ia rămân neschimbate. Datorită particularităților moralei, sistemele etice 
nu sunt concretizate în forme exacte şi nu reprezintă sisteme închise. 

O valoare etică concretizată la nivelul idealului etic reprezintă conținu- 
tul generalizat al concepției umane despre sensul şi scopul vieţii. Astfel, 
idealurile sociale se reflectă sub forma unor idealuri morale. Această inter- 
acțiune se manifestă şi în funcția normativă specifică a idealurilor sociale. 
Prin natura lor, idealurile etice nu au caracter de regulă, nu formează 
oprelişti, nu conțin prescripţii, dar au o funcție normativă, în sensul că 
servesc drept etalon în evaluarea individuală şi socială a acțiunii. 

Un ideal etic este cuprins în principii fundamentale ce formulează înda- 
toririle grupurilor sociale, stabilindu-le direcția de comportament. Spiritul 
uman urmăreşte concomitent, de veacuri, două valori fundamentale: liber- 
tatea şi dreptatea, ambele realizabile doar prin corelarea valorilor etice 
cu cele de drept într-o lume a democraţiei. Actele de valorizare se constituie 
la nivelul conştiinţei sociale şi au prioritate față de actele de preferință, ce 
au loc la nivelul conştiinţei individuale, deşi se realizează numai prin acestea. 
Valorile etice au o pronunţată legătură cu viaţa practică; atitudinea con- 
cret-istorică a oamenilor în societate presupune funcționarea concomiten- 
tă a unor valori morale perene, fără a căror respectare nu este posibilă nici 
o formă de conviețuire socială. Crearea de valori noi presupune întotdeau- 
na depăşirea prezentului, intuirea sensului de dezvoltare a unor domenii 
ale vieții sociale. Acest fapt face ca uneori o valoare să nu fie recunoscută 
în momentul apariției sale dacă e judecată după criterii prestabilite. 

Actul producerii şi transmiterii unei valori marchează împlinirea forțe- 
lor demiurgice ale omului şi realizarea posibilităţilor de stăpânire şi trans- 
formare a naturii şi de umanizare a mediului înconjurător. Valoarea fiind 
condiționată de prezența concomitentă a obiectului (cu suma însuşirilor 
ce-i aparțin) şi a subiectului (capabil să-l prețuiască), e evident că nu există 
în sine, nici pentru sine, ci ființează ca simbioză a ceva prețuit de cineva 
apt s-o poată aprecia. Valoarea reprezintă o sinteză a calităţilor şi însuşiri- 
lor subiectului uman, răsfrânte asupra lucrurilor cu care se află în rapor- 
turi permanente. 

Valorile religioase” sunt şi ele dintre cele mai vechi în ordinea apari- 


13 Despre promovarea valorilor pe baza principiilor umane universal acceptate şi a celor 
creştine, vezi şi poziția oficială a Bisericii Catolice, exprimată de Consiliul Pontifical pentru 
Cultură: http://www.vatican.va/roman_curia/pontifical_ councils/cultr/index_it.htm. 

ției lor, raportarea la ele fiind esenţială pentru înțelegerea genezei valorilor 
morale, juridice şi politice. Manifestările religioase au comună şi definito- 
rie valoarea sacrului. Sacralizarea este legată şi de perpetua aspirație de 
autodepăşire şi împlinire umană, orientată spre o proiecție ideală, absolu- 
tă, transcendentă şi supranaturală. Pentru omul religios se instituie spaţii 
sacre, un timp şi o natură sacră. Valorile religioase sunt prin natura lor 
spirituale. Purtătorii lor sunt omul şi conştiinţa sa, comunitatea umană şi 
spiritualitatea colectivă. Valorile religioase, ca toate valorile spirituale, 
sunt valori scop. Se bazează pe credință şi revelație, pe sentiment şi trăire 
şi au ca origine nu omul, ci Divinitatea. 

Iubirea față de aproapele, speranța şi credința în mântuirea sufletului 
sunt cele trei valori ce ocupă un loc central în religia creştină. Viața spiri- 
tului, harul divin, capacitatea creatoare, inefabilul naturii umane, toate 
acestea sunt purtate într-un vas de lut (2 Cor 4, 7), iar pe parcursul istori- 
ei prevalează elementul laic, uman, sau cel sacru, spiritual, într-o dialecti- 
că ce în trecut a favorizat creştinismul, iar în timpurile moderne şi con- 
temporane favorizează lumea laică. 

Laicizarea crescândă a lumii contemporane, relativismul, hedonismul şi 
pesimismul ei pun însă în criză conceptul biblic al creației omului, ca ființă 
ce se automodelează continuu, într-o permanentă tendință spre absolutul 
concretizat în ființa lui Dumnezeu. Aceste premise deloc îmbucurătoare 
pentru lumea creştină fac loc îndoielilor şi speculațiilor referitoare la pere- 
nitatea omului ca ființă creată după chipul şi asemănarea lui Dumnezeu. 

După prima izgonire din rai, există constatarea că omul contemporan a 
fost aruncat afară şi din acest rai, atât cât este, al Bisericii, ca imagine a 
adevăratului paradis, şi s-a trezit într-un spațiu anonim al comunicării 
globale şi globalizante, în care vocea lui Dumnezeu nu mai are nici am- 
prenta propriului spațiu moştenit din străbuni, nici amprenta unui alt 
spaţiu stabil, clar, sigur, în care să se simtă el însuşi. Separarea Bisericii de 
Stat, mai ales separarea ostilă, a aruncat omul într-o criză din care nu şi-a 
revenit încă, un exemplu evident în acest sens fiind Franța, sau în spaţiul 
est-european, Rusia. Precizăm însă că realitatea socio-religioasă a celor 
două țări în perioada dinaintea revoluțiilor era mult diferită a uneia față 
de cealaltă. 

În prezent, omul încearcă o nouă comunicare cu Absolutul, nostalgic 
fiind după linişte şi fericire interioară, el interacționează cu o rapiditate 
uimitoare cu semenii săi, plăsmuind noi realități culturale, culegând frân- 
turi ale ethosului din care provine, în încercarea de se afirma. 

Dilema începe însă din acest punct precis: Ca ce se afirmă omul? Cine 
este el? De unde vine şi, mai ales, încotro se îndreaptă? Sunt întrebări ne- 
liniştitoare pe care ființa umană şi le-a pus dintotdeauna, iar astăzi se pare 

că şi le pune într-o manieră mai acută. Cunoaşterea culturii contemporane 
ne ajută să înțelegem mai bine unde şi cum se plasează omul contemporan 
în viața lui particulară, ca şi în cea publică şi socială. 

